laion/Wikipedia-Exotic huggingface dataset:
אנה ג'יי

אנה מארי ג'רניגן (באנגלית: Anna Marie Jernigan; נולדה ב-15 ביולי 1998) היא מתאבקת אמריקאית, המופיעה בארגון ההיאבקות All Elite Wrestling‏ (AEW), שבו היא חברה בקבוצת הדארק אורדר. ביולי 2018, ג'יי החלה להתאמן בבית הספר להיאבקות One Fall Power Factory. בינואר 2020, ג'יי ניצחה את ת'אנדר בלונד בקרב שיער נגד שיער במסגרת אירוע של ארגון ההיאבקות Georgia Premier Wrestling‏ (GPW). ג'יי ערכה את קרב הבכורה שלה בארגון ההיאבקות All Elite Wrestling‏ (AEW) ב-1 באפריל 2020, בקרב יחידים במסגרת פרק של התוכנית השבועית Dynamite, שבו היא הפסידה להיקארו שידה. חמישה לאחר מכן, היא חתמה על חוזה בארגון. לאחר הפסד לאבאדון ב-17 ביוני בפרק של התוכנית Dynamite, היא לוותה אל מאחורי הקלעים על ידי קבוצת הדארק אורדר. ב-1 באוגוסט 2020, ג'יי הוכרזה כאחת המשתתפות אשר תשתתפנה בגביע זוגות הנשים של AEW, כאשר בהגרלה שהתקיימה, היא הוגרלה להיות השותפה של טיי קונטי. השתיים ניצחו בסיבוב הראשון את ניילה רוז ואריאן אנדרו, אך בשלב חצי הגמר הודחו על ידי איווליס ודיאמנטה. ב-27 באוגוסט בפרק של התוכנית Dynamite, היא הוכרזה באופן רשמי כחברה בקבוצת הדארק אורדר. ב-25 בנובמבר בפרק של התוכנית Dynamite, ג'יי איתגרה את שידה לקרב על אליפות הנשים של AEW של האחרונה, שבו היא הפסידה. בספיישל Brodie Lee Celebration of Life, שהיה פרק שנערך ב-30 בדצמבר לזכרו של המתאבק המנוח, ברודי לי, ג'יי הצטוותה פעם נוספת לטיי קונטי, כשהן רשמו ניצחון על בריט בייקר ופנלופה פורד. בפברואר 2021, ג'יי הייתה אמורה להשתתף בטורניר ההדחות על המועמדות לאליפות הנשים של AEW; לעומת זאת, היא נפצעה במהלך אימון כשסבלה מפריקת כתף וכתוצאה מכך מאדי ורנקובסקי מילאה את מקומה. ג'יי עברה ניתוח חודש לאחר מכן, כשזמן ההחלמה שלה הוערך בין חצי שנה לשנה. ג'יי חזרה מפציעה ב-1 בספטמבר בפרק של התוכנית Dynamite, כשנחלצה לעזרת קונטי ממתקפה של פנלופה פורד והבאני לאחר שקונטי ניצחה את פורד. ב-17 בספטמבר בפרק של התוכנית Rampage, ג'יי גברה על הבאני. ב-29 בספטמבר בפרק של התוכנית Dynamite, ג'יי וקונטי השיגו ניצחון בקרב זוגות על הבאני ופנלופה פורד. ב-22 באוקטובר בפרק של התוכנית Rampage, ג'יי נכנעה והפסידה לד"ר בריט בייקר בקרב שאינו היה על חגורת האליפות של האחרונה. ב-3 בנובמבר בפרק של התוכנית Dynamite, ג'יי הפסידה לג'יימי הייטר והודחה כבר בסיבוב הראשון של הטורניר על אליפות TBS. ב-21 בינואר 2022 בפרק של התוכנית Rampage, ג'יי כשלה בניסיונה לזכות באליפות הנשים של TBS לאחר שהפסידה לאלופה, ג'ייד קרגיל. ב-13 ביולי בפרק של התוכנית Dynamite, ג'יי הפסידה לסרינה דיב בהכנעה. ב-29 ביולי בפרק של התוכנית Rampage, ג'יי הכניעה לניצחון את רובי סוהו. ב-14 באוקטובר בפרק של התוכנית Rampage, ג'יי הפסידה לניילה רוז. הישגים במגזין ההיאבקות Pro Wrestling Illustrated – PWI PWI דירג אותה במקום ה-146 מתוך 150 המתאבקות הטובות ביותר לשנת 2021 אנה ג'יי, ברשת החברתית אקס (טוויטר) אנה ג'יי, ברשת החברתית אינסטגרם אנה ג'יי, באתר Online World of Wrestling אנה ג'יי עוברת ניתוח בכתף אנה ג'יי חוזרת בתוכנית Dynamite ומצילה את טיי קונטי
אלכס פארן

אלכס פארן (31 במרץ 1940 – 6 בינואר 2021) היה קצין צה"ל בדרגת תת-אלוף בחיל הים הישראלי. פיקד על מספנת חיל הים והתקדם לראש מספן הציוד בדרגת תת-אלוף, התפקיד הבכיר ביותר בתחום הטכני בחיל הים. לאחר שחרורו מצה"ל שימש במגוון תפקידים בתכנון המים לישראל. היה גם מנכ"ל שירות התעסוקה ומועמד לראשות עיריית חדרה. פארן נולד ב-31 במרץ 1940 בבוקרשט, רומניה, ללילי ויצחק פרנקל. מוצאה של משפחתו מצד אמו, מאזור העיר טירגו מורש בטרנסילבניה. בשנות השלושים של המאה העשרים, עלתה המשפחה לארץ ישראל, אך מקץ שנתיים שבה המשפחה לרומניה. באותה עת הכירו הוריו, באמצעות דודו ששיחק בקבוצת כדורגל מקומית יחד עם אביו. בגיל ארבע התייתם מאמו, שמתה בדלקת ריאות. בשנת 1950 עלתה המשפחה לישראל והגיעה לחדרה. פארן למד בכיתות ה'–ח' בבית הספר ארלוזורוב בחדרה. ב-1 בספטמבר 1955 הצטרף לבית הספר לקציני ים עכו במגמת מכונה ימית. מתכונת הלימודים בבית הספר הייתה ארבע שנים כבית ספר תיכון ושנה חמישית בקורס חובלים. במהלך לימודיו בעכו שיחק כבלם בקבוצת הכדורגל הפועל חדרה, ששיחקה בליגה הבכירה. ב-26 באוקטובר 1959 התגייס לקורס קצינים בבית הספר לקצינים של צה"ל, אז במחנה סירקין. בסיום הקורס עברו הבוגרים לבה"ד חיל הים, והחלו בקורס חובלים, שהסתיים ב-7 בפברואר 1961, ואז הוסמך כקצין מכונה בחיל הים. פארן שירת כקצין במערך הטכנולוגיסטי של חיל הים ובין היתר הדריך בקורס חובלים. לאחר מכן יצא ללימודי הנדסת מכונות בטכניון. בשנת 1967, עם תום לימודיו, צורף לצוות הפיתוח של מערכות טילי הגבריאל שיועדו להתקנה בספינות סער. במסגרת תפקיד זה יצא למפעל גלילאו בפירנצה ולקראת היציאה שינה את שם משפחתו מפרנקל לפארן. בתחילת שנות השבעים, מונה למפקד בית מלאכה מכשירים של מספנת חיל הים. בקיץ 1973, מונה פארן לראש ענף מערכות נשק, והועלה לדרגת סגן אלוף. בתפקיד זה היה שותף להצלחתו הגדולה של חיל הים בקרבות הימיים, במלחמת יום הכיפורים. בין השנים 1976 ל-1978 שימש כמפל"ג טכני של זירת ים סוף והיה אחראי לתקינות כלי השיט בזירה וכשירותם. בשנת 1979 קיבל פארן את הפיקוד על מספנת חיל הים והועלה לדרגת אל"ם. המספנה פעלה במקומה החדש במערב נמל חיפה, ובין המשימות שהוטלו עליה היו העברת האחריות על תיקוני אמל"ח שייטת 13 מאחריות השייטת לאחריות המספנה. במהלך שירותו בתפקיד זה פרצה מלחמת שלום הגליל. המספנה פעלה לתחזוקת שייטת הנחתות. בתחילת שנת 1983 מונה לראש מחלקת ארגון ולוגיסטיקה במספן הציוד. לאחר כחצי שנה קיבל פארן את תפקיד ראש מספן הציוד של חיל הים והועלה לדרגת תא"ל. במהלך שירותו בתפקיד זה בוצע התכנון והרכש של צוללות הדולפין הראשונות וקורבטות הטילים סער 5. פארן חמישי מימין, במפגש מפקדי מספן הציוד, דצמבר 2013, פארן שני מימין, במפגש מפקדי מספן הציוד, אפריל 2015. בשנת 1994 מונה למנכ"ל שירות התעסוקה, תפקיד בו שימש עד שנת 1996. בתחילת שנות ה-2000 היגר פארן מישראל למשך כעשור, בו שימש כמנכ"ל תה"ל רומניה והיה אחראי על ביצוע פרויקטים של תשתית לאספקת מים וביוב ברומניה. ב-28 בנובמבר 1961 נישא פארן לנעמי לבית אופנהיימר ולזוג נולדו שני בנים ובת. ב-6 בינואר 2021 הלך פארן לעולמו בביתו ונקבר בבית העלמין "מנוחת עולם" בנתניה. זאב אלמוג, מפקד שייטת 13 - הפלגות חיי, כנרת זמורה ביתן, 2014, עמ' 1137, 1143, 1271. מדיה וקבצים בנושא אלכס פארן בוויקישיתוף זאב קליין, ‏"אלכס פארן, לשעבר מנכ"ל שירות התעסוקה, גרם לשטף של רבבות עובדים זרים בשנים האחרונות", באתר גלובס, 6 במרץ 1997 חנה ינאי, מספנת חיל הים לדורותיה - אלכס פארן מפקד המספנה ה-10, הוצאה לאור חיל הים, 1998, עמ' 64. תת-אלוף (מיל') אלכס פארן ז"ל, אתר אבלים, 8 בינואר 2021.
פריץ גרב

פרידריך היינריך לודוויג גרב (בגרמנית: Friedrich Heinrich Ludwig Greve‏; 17 באוגוסט 1863 – 2 באפריל 1931) היה צייר ופרופסור לאמנות גרמני. את שיעורי האמנות הראשונים הוא קיבל מאביו, וילהלם, שעבד כצייר דקורטיבי בחצר המלוכה. לאחר שסיים את לימודיו הבסיסיים ואת שירותו הצבאי, בדרגת סמל, הוא עזב את הבית כדי להתחיל את לימודיו הרשמיים בבית ספר לאמנות בדרזדן. מאוחר יותר הוא למד אמנות בפרנקפורט ובאוניברסיטת ברלין. המדריך העיקרי שלו היה מקס קונר. משנת 1902 ועד 1928 היה פרופסור בבית הספר המלכותי לאמנות. בשנת 1903 התחתן עם תיאודורה מוזר (1871–1947), בתו של ד"ר אלכסנדר קרל וילהלם מוזר (1841–1910), חבר המועצה הרפואית. לא היו להם ילדים. במהלך תקופה זו הוא צייר דיוקנאות, טבע דומם, נופים, מזכרות וציורי קיר. רוב ציוריו נמצאים באוספים פרטיים. בשנת 1913 השלים ציור קיר על קשת בכנסייה מרינקירשה בוורן (מוריץ), שהיא כנסיית קהילה פרוטסטנטית במרכז העיירה וארן ברובע האגמים של מקלנבורג-מערב פומרניה. מסיבות דתיות הציור הושמד מאוחר יותר. אבל התכנון המקורי לציור הקיר נמצא במקרה, במהלך עבודתו שיפוץ בשנת 2000. והקהילה החליטה לצייר את הציור שנמחק. הציור המחודש נחשף בשנת 2013, במלאת 100 שנה להקמתו. בשנות העשרים של המאה העשרים, התפרסם גרב כבעל עמדה בולטת בקרב ציירי מקלנבורג. בנוסף להשתתפותו בתערוכות רבות, הוא היה אחראי על התערוכה הגדולה כשחזר לברלין אחרי מלחמת העולם הראשונה. הוא עבד גם כמאייר לספרי סאגות גרמניות הרואיות וסיפורי עם של מקלנבורג, כמו הספרים בעריכת קרל בייר, משנת 1919. בשנת 1928 פרש מתפקידו בבית הספר המלכותי וחזר למלצ'ין, שם פתח בית ספר פרטי לציור. הוא נפטר מהפרעת ריאות בשנת 1931. אשתו תיאודורה חיה אחריו עוד שש עשרה שנה. בשנת 2006 נקראה הגימנסיה שם על שמו. ביתו לשעבר הפך למקום קונצרטים, הרצאות ותערוכות אמנות. מדיה וקבצים בנושא פריץ גרב בוויקישיתוף Fritz-Greve, www.gymnasium-malchin.de Festgottesdienst als Dank für wiederhergestelltes Wandbild, OZ - Ostsee-Zeitung (בגרמנית)
A Place in This World

"A Place in This World" (בעברית: "מָקוֹם בָּעוֹלָם הַזֶּה") הוא שיר שהוקלט על ידי הזמרת-יוצרת האמריקאית טיילור סוויפט, מתוך אלבום הבכורה שלה, Taylor Swift. השיר יצא לאור ב-24 באוקטובר 2006, בסמוך לצאת האלבום עצמו, על ידי חברת התקליטים ביג משין רקורדס. בשנת 2018, יצא אלבום האוסף Reputation Stadium Tour Surprise Song Playlist, בו נכלל השיר. השיר נכתב על ידי טיילור סוויפט, רוברט אליס אורל ואנג'לו פטרגליה והופק על ידי רוברט אליס אורל ונייתן צ'פמן. הוא נכתב על חוסר הוודאות מה צופן העתיד, יחד עם הקבלה שאם הכול מסתדר או לא, החיים ימשיכו. סוויפט כתבה את השיר הזה בגיל שלוש עשרה, תוך שהיא ניסתה להסביר על המחשבות שלה בנוגע לכניסתה לעולם המוזיקה. פרק זמן לצאתו, עלה השיר לרשת הזרמת המדיה ספוטיפיי, תוך שהצליח לצבור שם למעלה מ-12 מיליון השמעות. ברולינג סטון הוא דורג במקום ה-227 ברשימת "כל 229 השירים של טיילור סוויפט, לפי דירוג". סיבוב ההופעות של סוויפט, The Eras Tour, החל במרץ 2023 ובכל מופע סוויפט ביצעה שני שירי הפתעה. שירי הפתעה אלו מבוצעים במהלך מיני סט אקוסטי ואינם חוזרים על עצמם לאורך סיבוב ההופעות, למעט במקרה של טעויות במהלך הופעות. סוויפט הביעה את כוונתה לנגן שירים שונים בכל ערב כדי לספק חוויות ייחודיות למעריצים. "A Place in This World" בוצע באצטדיון NRG ביוסטון, טקסס, ב-22 באפריל 2023. סרטון השיר "A Place in This World" באתר יוטיוב טיילור סוויפט, רוברט אליס אורל, אנג'לו פטרגליה Taylor Swift by Taylor Swift, Genius (באנגלית) Release group “Taylor Swift” by Taylor Swift - MusicBrainz, musicbrainz.org Taylor Swift - Taylor Swift | Songs, Reviews, Credits | AllMusic (באנגלית), נבדק ב-2021-01-09 reputation Stadium Tour Surprise Song Playlist, נבדק ב-2021-01-09 Taylor Swift – A Place In This World (באנגלית), נבדק ב-2021-01-09 A Place in this World, נבדק ב-2021-01-09 Rob Sheffield, Rob Sheffield, All 229 of Taylor Swift's Songs, Ranked by Rob Sheffield, Rolling Stone, ‏2021-10-26 (באנגלית אמריקאית) Taylor Swift's 100 album tracks – ranked, The Independent, ‏2020-07-23 (באנגלית) Samantha Wieder, Ryan Schocket, Here Are All Taylor Swift’s Songs— From Debut To Evermore — Ranked, BuzzFeed (באנגלית) Every Taylor Swift song ranked in order of greatness, NME | Music, Film, TV, Gaming & Pop Culture News, ‏2020-09-08 (באנגלית בריטית) All 158 Taylor Swift Songs, Ranked, pastemagazine.com, ‏2020-02-05 (באנגלית) Nate Jones, All 179 Taylor Swift Songs, Ranked, Vulture, ‏2021-01-11 (באנגלית אמריקאית) Ashley Iasimone, All the Surprise Songs Taylor Swift Has Performed on The Eras Tour (So Far), Billboard, ‏2024-07-14 (באנגלית אמריקאית)
טיסה 182 של סריוויג'איה אייר

טיסה 182 של סריוויג'איה אייר הייתה טיסה של חברת התעופה האינדונזית, סריוויג'איה אייר, שהייתה בדרכה מנמל התעופה הבינלאומי סוקרנו-האטה שבג'קרטה, אינדונזיה, לנמל התעופה הבינלאומי סופאדיו שבפונטיאנאק, אינדונזיה. ב-9 בינואר 2021, ארבע דקות לאחר המראתו, בסביבות השעה 19:40, התרסק המטוס בים ג'אווה שבאינדונזיה, קילומטרים ספורים מנמל התעופה. המטוס, מסוג בואינג 737-524, מספר זנב PK-CLC. המטוס יוצר בשנת 1994, ונמסר לקונטיננטל איירליינס ב-31 במאי באותה שנה תחת הזיהוי N27610. ב-1 באוקטובר 2010 קונטיננטל מוזגה ליונייטד איירליינס. ב-15 במאי 2012 נמכר לסריוויג'איה אייר, החברה נתנה לו את הכינוי Citra. טיסה מספר SJ182, עשתה את דרכה לעבר העיר האינדונזית פונטיאנק, בטיסה שנמשכת כ-90 דקות. לפי אתר ניטור שידורי המכ"ם FlightRadar24, המטוס המריא בכחצי שעה איחור. המטוס הפסיק לשדר כארבע דקות לאחר ההמראה מג'קרטה, מעל הים. מכשירי הטיסה התריעו על השתנות זווית האף, כיוון הגלגול ודיפרנצאיליות בסחב המנועים, אולם הטייסים לא שמו לב לכך. בדקה האחרונה הוא איבד גובה רב, מכ-10,000 רגל ל-250 בלבד, בתוך שניות. על סיפון המטוס היו 50 נוסעים ו-12 אנשי צוות. ב-10 בינואר נמצאו שרידי גופות ובגדים באזור ההתרסקות. מדיה וקבצים בנושא טיסה 182 של סריוויג'איה אייר בוויקישיתוף איתי בלומנטל, אינדונזיה: איתרנו את מקום ההתרסקות של מטוס הנוסעים שנעלם, באתר כלכליסט, 9 בינואר 2021 תיק התאונה והיסטוריית המטוס של טיסה 182 של סריוויג'איה אייר, באתר Aviation Safety Network (באנגלית) שחזור התרסקות המטוס, סרטון באתר יוטיוב NEWS, וואלה! (2021-01-09). "אינדונזיה: מטוס בואינג 737 עם 62 נוסעים התרסק דקות אחרי ההמראה". Globes. נבדק ב-2021-01-10. תאונה קטלנית: מטוס מדגם B735 של חב' Sriwijaya Air - איבוד שליטה באוויר בעת טיפוס ראשוני והתרסקות לים - אינדונזיה - ינואר 2021, באתר GOV.IL התרסקות המטוס באינדונזיה: נמצאו שרידי גופות ובגדים באזור ההתרסקות, באתר N12, ‏10 בינואר 2020
המלך צב-צב

המלך צב-צב הוא סיפור מאוייר מאת הסופר האמריקני דוקטור סוס, שתרגמה לאה גולדברג ויצא לאור בשנת 1965 בהוצאת ספריית פועלים בספר בשם "המלך צב-צב וסיפורים אחרים". תרגום נוסף שכותרתו "יאצק הצב: הזנב של יוכבד שרגיל", נעשה על ידי אבירמה גולן ויצא לאור בשנת 1991 בהוצאת דביר. ספר המקור נכתב בשפה האנגלית, פורסם בשנת 1958 בהוצאת רנדום האוס, ונכתב בסגנונו האופייני של ד"ר סוס: שורות חרוזות בטטרמטר אנאפסטי. בסיפור צב-צב, מלך האגם, עומד על גב מגדלים הולכים ומתגבהים של נתיניו, בשאיפתו למקם את עצמו גבוה מעבר לגובה הירח. בסופו של דבר לצב התחתון נמאס והוא משהק, המגדל מתמוטט והמלך נופל לביצה. הספר במקורו האנגלי נבחר בשנת 2001 על ידי השבועון Publishers Weekly כאחד מספרי הילדים רבי המכר שבכל הזמנים בארצות הברית, עם מכירות של מעל מיליון עותקים. מלך האגם הצב צב-צב אינו מסתפק בכס האבן שלו. הוא שואף גבוה ומצווה על נתיניו להערם מתחתיו כדי שיוכל לראות למרחקים ולהרחיב את מלכותו. אך המוני הצבים העומדים זה על גב זה במגדל כואבים. הצב התחתון, צב פשוט ששמו מק, נושא ברוב הנטל וסובל יותר מכולם. הוא שואל את המלך עד מתי ישב על גבם ומתלונן שעצמותיו כואבות. צב-צב משתיק אותו וגוער בו על שהוא בוכה בלי רשות. אז מחליט המלך שאינו יודע שובע להרחיב את מלכותו עוד יותר, ופוקד על צבים נוספים להסתדר לגובה המגדל. הם רוגזים אך פוחדים להמרות את פיו. וכך מטפסות משפחות-משפחות על גבו של הצב התחתון המסכן. ושוב מק בוכה ומסביר שצבי המגדל נמעכים והולכים, והם רעבים וצמאים. כמו קודם, גוער בו המלך ומשתיק אותו. ואז, כשהערב יורד, מבחין צב-צב בירח העולה - מעליו! הוא נמלא זעם על החוצפה ומחליט לזמן עוד ועוד צבים בניסיון לגבוה יותר מהירח. אך עוד לפני שהוא מספיק לצוות על כך, מק מחליט להתמרד. הוא משהק, והשיהוק מרעיד את הכס הגבוה ומפיל את מלך הצבים לתוך הביצה. וכך הוא הופך למלך הבוץ ושאר הצבים זוכים בחופש, המגיע להם כמו לכל יצור בעולם. איור של מגדל צבים שייצר דוקטור סוס הופיע לראשונה בשנת 1942, בימי מלחמת העולם השנייה, לאחר הצטרפותה של ארצות הברית למלחמה בנאצים. האיור הופיע כקריקטורה בעיתון הניו יורקי PM, בו עבד ד"ר סוס כקריקטוריסט של מאמר המערכת. באיור נראים שני מגדלי צבים היוצרים את האות V מעל צב גדול. המחבר הסביר, כי הסיפור על צב-צב מייצג את אדולף היטלר ומשטרו הרודני ואת הפלישה לחלקים נרחבים של אירופה. צב-צב מהווה דמות בסדרת טלוויזיה משנת 1997 ובמחזמר שהועלה בברודוויי. כמו כן נכתבה לסיפור כוריאוגרפיה שהוצגה בסרט משנת 1994. הסיפור עובד גם לסרט אנימציה. להקת רד הוט צ'ילי פפרס עיבדה את הסיפור לשיר באלבומה Freaky Styley משנת 1985. המלך צב-צב, באתר OCLC (באנגלית) שורה הכתובה בטטרמטר אנפסטי היא שורה בעלת ארבע "רגליים" (מקטעים) שכל אחד מהם כתוב במשקל אנאפסט. ר' הרחבה בערך דוקטור סוס בסעיף 2 - סגנון השירה של דוקטור סוס שבועון של מוציאים לאור המתפרסם ברציפות משנת 1872 השיר ביוטיוב בערוץ של הלהקה
דב עצמון

דב (דבל׳ה) עצמון (23 באוקטובר 1941 – 12 באוקטובר 2020) היה כדורגלן ומאמן כדורגל ישראלי ששיחק בעמדת הבלם. עצמון שיחק בשורותיה של הפועל חיפה בין השנים 1964–1972 במדיה כבש 20 שערים ב-8 עונות והוא מדורג במקום ה-30 ברשימת הכובשים של הקבוצה בכל הזמנים. בנוסף, הוא היה שותף לזכייה בגביע המדינה השני בו זכתה בשנת 1966. לזכותו 8 הופעות במדי נבחרת ישראל. עצמון החל את דרכו כשחקן צעיר בקבוצת הנוער של הפועל ירושלים. בשנת 1958 הצטרף לקבוצת הבוגרים במדיה שיחק 6 עונות. בשנת 1964 הצטרף להפועל חיפה, בה היה בועט הפנדלים של הקבוצה. בעונת 1968/1969 היה שותף לשיא המועדון שספג 16 שערים בעונה שלמה. בקיץ 1972 הצטרף להפועל חדרה מהליגה הארצית עמה היה שותף לחזרה לליגה הלאומית בסיום העונה. את הקריירה סיים בהפועל קריית אתא. ב-14 בדצמבר 1961 ערך את הופעת הבכורה שלו בנבחרת ישראל בהפסד 0–2 ליוגוסלביה. נכלל בסגל הנבחרת לקראת גביע אסיה בכדורגל 1960. דב עצמון, באתר ההתאחדות לכדורגל בישראל דב עצמון, באתר Transfermarkt דב עצמון, באתר WorldFootball.net דב עצמון, באתר National Football Teams דב עצמון, באתר FootballDatabase.eu עמוד השחקן של דב עצמון באתר ההתאחדות לכדורגל בישראל דב עצמון באתר הוויקי של הפועל חיפה שלמה וייס‏, כדורגלן העבר דב עצמון הלך לעולמו בגיל 79, באתר וואלה, 12 באוקטובר 2020 דב עצמון עם נבחרת ישראל בכדורגל היוצאת לגביע אסיה בסיאול 1960 דב עצמון בקטע מתוך משחק הפועל חיפה בגביע המדינה 1966 .
יונס איוונס

יונס איוונס (בהולנדית: Jonas Ivens; נולד ב-15 בדצמבר 1986 בבוורן שבבלגיה) הוא כדורגלן עבר בלגי ששיחק בעמדת הבלם. יונס איוונס החל לשחק כדורגל מקצועי בקבוצה של עיר הולדותו בוורן. בשנת 2006 הוא חתם במכלן איתו עלה לליגת העל הבלגית. בשנת 2010 עבר לחרונינגן ההולנדית בה חתם על חוזה ל-4 שנים תמורת חצי מיליון יורו ששולם למכלן, אולם בהמשך הושאל לואסלנד-בוורן וואלבייק. בשנת 2014 חתם בניקי וולוס היוונית, ובשנת 2015 חזר איוונס לבלגיה והצטרף סרקל ברוז'. בשנת 2016 הצטרף לדנזה מהליגה הבלגית השלישית עד לפרישתו ממשחק פעיל. החל מקיץ 2019 מכהן איוונס כעוזר מאמן בקלאב ברוז'. יונס איוונס, באתר Transfermarkt יונס איוונס, באתר Soccerway יונס איוונס, באתר WorldFootball.net יונס איוונס, באתר FootballDatabase.eu פרופיל המאמן, באתר Transfermarkt ערך זה הוא קצרמר בנושא כדורגלנים. אתם מוזמנים לתרום לוויקיפדיה ולהרחיב אותו.
פקונדו ארנה

חורחה פקונדו ארנה טגלה פון ברנרד (בספרדית: Jorge Facundo Arana Tagle von Bernard; נולד ב-31 במרץ 1972) הוא שחקן טלנובלות ומוזיקאי ארגנטינאי. פקונדו ארנה נולד בבואנוס איירס, ארגנטינה. בגיל 15, חברו של ארנה לקח אותו לראשונה לשיעורי משחק. בשנת 1989, אובחן אצל ארנה סרטן. את רוב זמנו העביר ארנה בלחימה במחלה. הטיפולים נמשכו עד שנת 1994, שבה הוא נרפא ממחלת לימפומת הודג'קין. ארנה התחיל להופיע בטלנובלות בתפקידים קטנים בשנת 1992. הוא התפרסם כאשר שיחק בעונה השלישית והרביעית של קטנטנות, שם בין השאר שר את השיר "Estoy Loco" יחד עם כוכבת הסדרה רומינה ז'אן, שהפך לאחד השירים הזכורים ביותר מהסדרה. לאחר מכן הוא נבחר לשחק לצידה של נטליה אוריירו בטלנובלה המצליחה "בובה פראית". בין השנים 1996–2006 ארנה ניהל מערכת יחסים עם השחקנית הארגנטינאית איסבל מסדו. השניים נפרדו לאחר עשר שנות זוגיות. בשנת 2007 הכיר את בת זוגו מריה סוסני. לזוג בת וזוג תאומים. הופעה בתיאטרון במחזה "מבקרים את מר גרין" שעליה זכה בפרס "תגלית השנה בתיאטרון". ביקר בישראל בשנת 2000 והשתתף בטקס "ויוה 2000" שערך ערוץ "ויוה". את הזוכים בחר קהל הצופים. היה מועמד בתור "שחקן הטלנובלות הטוב ביותר" על תפקידו ב"בובה פראית" וזכה. "בובה פראית" זכתה גם היא בפרס "הטלנובלה הטובה ביותר". פקונדו ארנה, ברשת החברתית פייסבוק פקונדו ארנה, ברשת החברתית אקס (טוויטר) פקונדו ארנה, ברשת החברתית אינסטגרם פקונדו ארנה, במסד הנתונים הקולנועיים IMDb (באנגלית) פקונדו ארנה, באתר AllMovie (באנגלית) פקונדו ארנה, באתר Rotten Tomatoes (באנגלית) פקונדו ארנה, במסד הנתונים הקולנועיים KinoPoisk (ברוסית) פקונדו ארנה, באתר MusicBrainz (באנגלית) פקונדו ארנה, באתר Discogs (באנגלית) מירי סער, כל החיים טלנובלה: ריאיון עם פקונדו ארנה, באתר nrg‏, 20 באוקטובר 2015
בית היהודים

בית היהודים (באנגלית: Jew's House) הוא אחד מבתי העיר העתיקים ביותר באנגליה. הוא ממוקם ברחוב סטיפ היל, רחוב תלול בלינקולן, אנגליה, בצמוד למבנה אחר, "חצר היהודים" (אנ'). הבית נקשר באופן מסורתי לקהילה היהודית המשגשגת בלינקולן מימי הביניים. בשנת 1255 העלילו תושבי המקום עלילת דם על יהודי העיר. הם טענו שילד בשם ליטל סנט יו (אנ') תושב העיר, נרצח למטרות פולחן בידי יהודים. בשנת 1290 גורשה כל הקהילה היהודית מאנגליה, ובית היהודים הוחרם מבעליו. הבניין נותר תפוס ברציפות עד היום. מאז 1973 בערך משמש הבניין כמסעדה. לפני כן זו שכנה בו חנות עתיקות. בית היהודים בנוי באבן גיר מקומית בסגנון נורמני או רומנסקי. הבניין, המתוארך מאמצע המאה ה-12, מורכב במקור מאולם בקומת הקומה הראשונה, שגודלו כ-12 על 6 מטרים, מעל שטחי שירות ואחסון במפלס הקרקע. חלק מהחזית שרד; וכן הפתח המגולף בצורה משוכללת, שרידי שני חלונות קשתיים כפולים רומנסקיים וחלק ניכר מהאבנים בקומה העליונה. ארובה הותקנה מעל הקשת מעל דלת הכניסה ומשרתת את האח (בקומה העליונה). בעבר היו שני עמודים התומכים בקשת, אך אלה נעלמו. מדיה וקבצים בנושא בית היהודים בוויקישיתוף
היינץ סטוי

היינץ סטוי (בהולנדית: Heinz Stuy;‏ נולד ב-6 בפברואר 1945) הוא כדורגלן עבר הולנדי, ששיחק בעמדת השוער. היה שותף בהצלחה של אייאקס בתחילת שנות ה-70. סטוי התחיל את הקריירה בטטלסטאר ספורטקלאב ומשנת 1963 עמד בשערה ב-156 משחקים בליגה הבכירה. הוא הוחתם על ידי מועדון הפאר ההולנדי אייאקס ב-1967 והיה לשוערה השני אחרי ג'קט בלס, לו תפס את מקומו שלוש שנים אחר כך. הקבוצה באותו זמן הייתה בעידן הזהב שלה וסטוי זכה עימה ב-4 תוארי אליפויות ו-3 גביעי הולנד. ההצלחה הייתה ניכרת בעיקר בזכייה שלוש פעמים רצופות בגביע אירופה לאלופות בתחילת שנות השבעים שהתחילה ב-1971 לצד השחקנים המובילים יוהאן קרויף, יוהאן ניסקנס ופיט קייזר. בכל שלושת משחקי הגמר נגד הקבוצות פנאתינייקוס, אינטר מילאנו ויובנטוס הוא לא ספג שער. סטוי קיבע שיא כששיחק 1,082 דקות בליגה הבכירה מבלי לספוג שער, שיא שמחזיק עד היום. עם זאת, מעולם לא זכה לשחק בנבחרת הולנד משום שמשנת 1974 השוערים ג'אן ואן בוורן, יאן יונגבלוד ופייט שריברס תפסו את מקומו באייאקס. שיא נוסף בו מחזיק, אך לא בהכרח חיובי, הוא שבצוותא לשוער ברנד דורנברגר שזכה בתארים רבים כמוהו (גם כן ב-3 גביעי אירופה רצופים) רק עם באיירן מינכן גם לא זכה לשחק בנבחרת הלאומית. סטוי סיים את הקריירה בעונת 1977/78 בקבוצה אמסטרדם עם 16 משחקי ליגה בה. לאחר הפרישה מכדורגל ניהל יקב מצליח בדרייהויס אותו מכר ב-2007. בנוסף לכך, בין השנים 1988–1998 היה מאמן שוערים בקבוצה טלסטר. אייאקס אליפות הולנד (4): 1968, 1970, 1972, 1973 הגביע ההולנדי (3): 1970, 1971, 1972 גביע אירופה לאלופות (3): 1970/71, 1971/72, 1972/73 הסופר קאפ האירופי (2): 1972, 1973 הגביע הבין-יבשתי: 1972 מדיה וקבצים בנושא היינץ סטוי בוויקישיתוף היינץ סטוי, באתר Transfermarkt היינץ סטוי, באתר WorldFootball.net היינץ סטוי, באתר FootballDatabase.eu
Fallin' (Adrenaline)

Fallin' (Adrenaline) הוא שיר של להקת הבנים האמריקאית Why Don't We. הוא יצא ב-29 בספטמבר 2020, כסינגל הראשי מתוך האלבום The Good Times and the Bad Ones. זה השיר הראשון שהלהקה הוציאה לאחר הפסקה של שמונה חודשים שהחלה בתחילת 2020. השיר הגיע למקום ה-37 במצעד הבילבורד הוט 100 האמריקאי. בשיר יש דגימה של השיר "Black Skinhead" של קניה וסט, מתוך אלבומו Yeezus משנת 2013.. הקליפ עלה ליוטיוב ב-29 בספטמבר 2020. הקליפ מציג את כל חמשת החברים של הלהקה. הקליפ מזכיר סרטי פעולה, כאשר החברים שרים ממגדל שיוכה על ידי ברק, ועל גבי מכונית שהתהפכה במגרש גרוטאות. לבסוף, הלהקה מצטרפת לאחת מסצנות הסיום, ובה מחווה לעטיפת האלבום Queen II של להקת קווין משנת 1974. מידע על היצירה "Fallin' (Adrenaline)" באתר מיוזיק בריינז מילות השיר "Fallin' (Adrenaline)" באתר Genius סרטון השיר "Fallin' (Adrenaline)" באתר יוטיוב Mamo, Heran (30 בספטמבר 2020). "Why Don't We Are 'Fallin'' in Love & From the Highest Heights in New Music Video". Billboard. נבדק ב-17 באוקטובר 2020. {{cite web}}: (עזרה) Matozzo, Marissa (29 בספטמבר 2020). "On Set of Why Don't We's Comeback Video". papermag.com. נבדק ב-15 באוקטובר 2020. {{cite web}}: (עזרה)
מקדמה

מקדמה היא תשלום הניתן מראש, על-חשבון סכום שיגיע בעתיד למקבל התשלום. דוגמאות למקדמות: בהתקשרות בחוזה לרכישת מוצר או שירות שיסופקו בעתיד נהוג לפעמים שהקונה משלם במעמד ההתקשרות מקדמה על חשבון המחיר המלא של המוצר או השירות, והשלמת התשלום תתבצע עם קבלת המוצר או השירות. תשלום כזה קרוי גם דמי קדימה. דוגמה: בעת התקשרות עם נגר לרכישת רהיט שיסופק כעבור חודש, תשלום מקדמה מעיד על רצינות כוונתו של הרוכש, ומעניק לנגר מימון לרכישת חומר הגלם הנחוץ לעבודתו. לעיתים נקבעים בחוזה כללים להחזר המקדמה במקרה שהקונה יתחרט על העסקה ויודיע על ביטולה. דוגמה: בהתקשרות לשיט באוניית תענוגות משולמת מקדמה בגובה 20% ממחיר השיט; בביטול ההזמנה עד חודש לפני מועד השיט תוחזר המקדמה במלואה, בביטול ההזמנה עד שבועיים לפני מועד השיט יוחזרו 50% מהמקדמה, ובמקרה של ביטול במועד מאוחר יותר לא תוחזר המקדמה. שכיר המקבל משכורת חודשית וזקוק למזומנים יכול לבקש ממעסיקו מקדמה על חשבון המשכורת שהוא צפוי לקבל לאחר סוף החודש. ההיענות לבקשה זו תלויה בהחלטה של המעסיק, ולעיתים נקבעים מראש כללים לגובה המקדמה ולמועד שבו תאושר. עצמאי נדרש לשלם לרשות המיסים מדי חודש מקדמה על חשבון מס ההכנסה המגיע ממנו, שגובהו המדויק יתברר רק בסוף שנת המס, עם הגשת הדו"ח השנתי לפקיד השומה. בניגוד לשתי הדוגמאות הקודמות, שבהן ברור שהמקדמה היא תשלום חלקי, שאותו יש להשלים בעתיד, מקדמות למס הכנסה עלולות להתגלות כגבוהות מהמס הנדרש, ובמקרה זה משלם המקדמה זכאי להחזר מס. חובה דומה קיימת ביחס לתשלום דמי ביטוח לאומי ודמי ביטוח בריאות. בתשלום מקדמה לרכישת מוצר או שירות יש סיכון אשראי מבחינתו של הקונה, משום שייתכן שהספק לא יעמוד בהתחייבותו לספק את המוצר או השירות. לעיתים ניתן לבטח מפני סיכון זה. מענה למקרה מיוחד מסוג זה ניתן בחוק החזר מקדמה בשל ביטול אירוע (נגיף הקורונה החדש), שנחקק במהלך מגפת הקורונה ובא לטפל במצב שבו שולמה מקדמה לשם קיומו של אירוע באולם אירועים, והאירוע לא התקיים במועד שנקבע לו מחמת הגבלות נגיף הקורונה. מדוע חובה לדרוש מקדמה?, באתר "עוסק קטן" דוגמה: מקדמה וביטולים באתר "בקתה בקדיתא" ביטוח מקדמה, באתר "בססח - החברה הישראלית לביטוח אשראי"